《送程少卿》
宋代·刘攽

使君船舸如浮宫，荡荡帆影垂白虹。苦无三江五湖水，安见一日千里风。

长蛟巨鱼远避去，水府泉室深玲珑。使君按俗不异此，意气自觉凌虚空。

滕王阁前流水白，西山落日衔微红。城头台榭眺望极，玉壶置酒光融融。

胜游重临不隔岁，涂歌巷祝欢南公。作官得此亦是少，况复章绶弥尊崇。

南金折钩富九鼎，荆扬涂泥多岁丰。会令利术析毫末，万古江流常向东。

故乡秀水三百里，送远游子情无穷。遥知躧履待高士，安得羽翼随飞鸿。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。